b"\n_START_ARTICLE_\nBenjamin Thomas Davies\n_START_SECTION_\nPrimers anys\n_START_PARAGRAPH_\nDavies va n\xc3\xa9ixer a Neath. Despr\xc3\xa9s de passar uns anys a l'acad\xc3\xa8mia de futbol del Swansea City, la seva fam\xc3\xadlia i ell mateix es van traslladar a Viborg, Dinamarca, on el seu pare havia acceptat una oferta de feina. All\xc3\xad hi va passar tres anys, jugant amb l'equip local, el Viborg FF, abans de tornar al Swansea.\n_START_SECTION_\nSwansea City\n_START_PARAGRAPH_\nUn cop superada la seva etapa formativa, Davies va signar un contrace de dos anys amb el primer equip del Swansea City, aleshores a la Premier League. El seu debut es va produir el 25 d'agost de 2012, entrant en substituci\xc3\xb3 de Neil Taylor en el minut 84 de la vict\xc3\xb2ria per 3-0 contra el West Ham United. A partir d'aquella temporada el jugador gal\xc2\xb7l\xc3\xa8s va esdevenir habitual a l'equip titular, sobretot gr\xc3\xa0cies a la lesi\xc3\xb3 que va patir el mateix Taylor. El 23 de novembre de 2012 signaria un nou contracte, aquest cop de 3 anys i mig._NEWLINE_El 19 de gener de 2013 Davies va marcar el seu primer gol amb el Swansea, en la vict\xc3\xb2ria per 3-1 contra l'Stoke City. Amb 19 anys i 270 dies, gr\xc3\xa0cies al gol va esdevenir el jugador m\xc3\xa9s jove de la hist\xc3\xb2ria del Swansea en marcar a la Premier League. El setembre d'aquell any va marcar els seus segon i tercer gols amb l'equip gal\xc2\xb7l\xc3\xa8s, contra el West Brom i l'Arsenal, respectivament._NEWLINE_El 24 de desembre de 2013 Davies va signar una extensi\xc3\xb3 d'un any del seu contracte, fet que l'havia de mantenir al Swansea fins al juny de 2017.\n_START_SECTION_\nTottenham Hotspur\n_START_PARAGRAPH_\nEl 23 de juliol de 2014 Davies va fitxar pel Tottenham Hotspur, signant per cinc anys. El seu fitxatge anava acompanyat del de Michel Vorm, company seu al Swansea, mentre que Gylfi Sigur\xc3\xb0sson va fer el cam\xc3\xad invers, com a part de l'acord. Davies va debutar amb el Tottenham Hotspur a la Premier, entrant des de la banqueta, en una derrota per 0-3 contra el Liverpool. La seva primera titularitat es va produir el 23 de novembre, en la vict\xc3\xb2ria per 1-2 contra el Hull.\n_START_SECTION_\nSelecci\xc3\xb3 gal\xc2\xb7lesa\n_START_PARAGRAPH_\nEl setembre de 2012 Davies va ser seleccionat per participar, amb la selecci\xc3\xb3 gal\xc2\xb7lesa absoluta, la fase de classificaci\xc3\xb3 pel Mundial de 2014. Entrava en substituci\xc3\xb3 del Neil Taylor, company d'equip al Swansea, a qui substitu\xc3\xafa a causa d'una greu lesi\xc3\xb3 patida en un partit contra el Sunderland. El seu debut amb Gal\xc2\xb7les es va produir el 12 d'octubre de 2012, en una vict\xc3\xb2ria contra la selecci\xc3\xb3 escocesa."